Vyhlásenie predsedníctva
Predseda
Začnem krátkym oznámením.
Dôrazne odsudzujem útok Kórejskej ľudovodemokratickej republiky proti juhokórejskému ostrovu Jonpjong. Dnešné udalosti na Kórejskom polostrove ma hlboko znepokojili. Použitie hrubej vojenskej sily nevyrieši žiadne problémy a je nutné zabrániť ďalším stratám na ľudských životoch.
V záujme Kórejského polostrova a širšieho regiónu by sa Sever a Juh mali pokúsiť opätovne vybudovať dôveru na trvalom základe. Preto vítam oznámenie prezidenta Li Mjung-paka, že juhokórejská vláda nemá v úmysle vyhrocovať túto znepokojujúcu situáciu.
Vyzývam vládu Kórejskej ľudovodemokratickej republiky, aby okamžite zastavila všetky nepriateľské aktivity a zdržala sa všetkých krokov, ktoré by mohli priniesť ďalšie vyhrotenie napätia. Kórejská ľudovodemokratická republika musí v plnej miere rešpektovať kórejskú dohodu o prímerí.
